Tento organizačný poriadok bol vydaný dňa 30.4.2015.

Tento organizačný poriadok nadobúda účinnosť dňa 01.05.2015.

Tento organizačný poriadok bude daný na vedomie obecnému zastupiteľstvu na najbližšej schôdzi Obecného zastupiteľstva v Šúrovciach.

Starostka obce Šúrovce na základe ustanovenia § 13 ods. 4 písm. d) zákona SNR č. 369/1990 Zb. o obecnom zriadení v znení neskorších predpisov (ďalej len „zákon“)

**v y d á v a**

tento

**ORGANIZAČNÝ PORIADOK OBECNÉHO ÚRADU OBCE ŠÚROVCE**

**Prvá hlava**

**ÚVODNÉ USTANOVENIA**

**§ 1**

**(1)** Organizačný poriadok Obecného úradu Šúrovce je základnou organizačnou právnou normou obecného úradu a je záväzný pre všetkých zamestnancov obce vykonávajúcich pracovnú činnosť v rámci zabezpečovania činnosti obecného úradu.

**(2)** Organizačný poriadok upravuje vnútornú organizáciu úradu, najmä jeho organizačné členenie, právomoc a pôsobnosť jednotlivých zamestnancov, zásady riadenia, zásady organizačnej štruktúry úradu a tiež ich vzájomné vzťahy.

**Druhá hlava**

**OBECNÝ ÚRAD**

**§ 2**

**Obecný úrad**

**(1)** Obecný úrad zabezpečuje organizačné a administratívne veci obecného zastupiteľstva a starostu ako aj orgánov zriadených obecným zastupiteľstvom.

**(2)** Obecný úrad zabezpečuje v súlade s platnou právnou úpravou:

a) písomnú agendu orgánov obce a orgánov obecného zastupiteľstva a je podateľňou a výpravňou písomností obce

b) odborné podklady a iné písomnosti na rokovanie obecného zastupiteľstva a komisií,

c) písomné vyhotovenia rozhodnutí obce,

d) výkon všeobecne záväzných nariadení obce, uznesení obecného zastupiteľstva ako aj rozhodnutí obce.

**(3)** Obecný úrad taktiež:

- zabezpečuje na požiadanie písomnú agendu hlavného kontrolóra,

- zhromažďuje podkladový a právny materiál pre vydávanie rozhodnutí obce a vypracúva písomné rozhodnutia obce (v rozsahu a podľa Zák. SNR č. 511/1992 Zb. o správe daní a poplatkov v znení neskorších zmien a doplnkov, Zák. č. 71/1967 Zb. o správnom konaní v znení neskorších predpisov, ako aj osobitných právnych predpisov),

- zabezpečuje na požiadanie poslancom potrebné podklady a odbornú pomoc pri plnení úloh vyplývajúcich z platnej právnej úpravy.

**§ 3**

**Právne postavenie obecného úradu**

**(1)** Vnútornú organizáciu obecného úradu určuje starosta, ktorý o vydaní a zmenách organizačného poriadku obecného úradu informuje obecné zastupiteľstvo na jeho najbližšom zasadnutí.

**(2)** Obecný úrad nie je právnickou osobou (ust. § 1 ods. 1 zákona). Obecný úrad nemá právnu subjektivitu.

**(3)** Obecný úrad má sídlo: Obecný úrad v Šúrovciach, ul. Nová č. 5, 919 25 Šúrovce.

**§ 4**

**Financovanie a hospodárenie obecného úradu**

**(1)** Financovanie a hospodárenie obecného úradu tvorí súčasť rozpočtu obce. Rozpočet obce musí obsahovať samostatnú položku obsahujúcu rozsah objemu finančných prostriedkov určených na mzdy zamestnancov obecného úradu, ako aj rozsah finančných prostriedkov určených na nákup technických prostriedkov slúžiacich na zabezpečenie činnosti obecného úradu.

**(2)** Obecné zastupiteľstvo môže vo výnimočných a odôvodnených prípadoch, spravidla na návrh starostu, upraviť objem finančných prostriedkov určených na mzdy zamestnancov obecného úradu v priebehu kalendárneho roka. Takýmito výnimočnými prípadmi sú najmä:

- nová právna úprava,

- organizačné zmeny,

- systémové opatrenia.

**(3)** Podmienky nakladania s finančnými prostriedkami obce upravujú „Zásady nakladania s finančnými prostriedkami obce Šúrovce“. Tieto zásady sa v plnom rozsahu vzťahujú aj na činnosť obecného úradu.

**Tretia hlava**

**VZŤAH VOLENÝCH ORGÁNOV OBCE**

**K OBECNÉMU ÚRADU**

**§ 5**

**Postavenie obecného zastupiteľstva**

**(1)** Obecné zastupiteľstvo vo vzťahu k obecnému úradu vykonáva a plní úlohy v zmysle zákona.

**(2)** Obecné zastupiteľstvo nie je oprávnené a nemôže zasahovať do výlučnej právomoci a pôsobnosti starostu obce vymedzenej zákonom.

**§ 6**

**Postavenie starostu**

**(1)** Starosta je predstaviteľom obce a najvyšším výkonným orgánom obce.

**(2)** Starosta je štatutárnym orgánom obce s plným pracovným úväzkom.

**(3)** Zastupuje obec navonok vo vzťahu ku všetkým fyzickým a právnickým osobám.

**(4)** Starosta je voleným orgánom obce a volia ho obyvatelia obce v priamych voľbách. Voľbou do funkcie starostu sa nezakladá jeho pracovný pomer.

**(5)** Na pracovno-právne postavenie starostu sa vzťahuje osobitný právny predpis.

**(6)** Starosta vo vzťahu k obecnému úradu vykonáva a plní najmä tieto úlohy:

- vydáva Organizačný poriadok obecného úradu

- vydáva Poriadok odmeňovania zamestnancov obce,

- vydáva Pracovný poriadok zamestnancov obce,

- vykonáva správu obce v súlade so zákonmi, Štatútom obce a všeobecne záväznými nariadeniami obce,

- rozhoduje vo všetkých veciach správy obce, ktoré nie sú zákonom, Štatútom obce, alebo týmto organizačným poriadkom vyhradené obecnému zastupiteľstvu,

- v pracovno-právnych a mzdových otázkach plní úlohu vedúceho organizácie,

- vymenúva a odvoláva svojho zástupu z radov poslancov do 60 dní od zloženia sľubu,

- udeľuje plnú moc k zastupovaniu obce v právnych záležitostiach,

- schvaľuje podanie žalôb obcou na súdy.

**(7)** Starosta môže delegovať niektoré zo svojich právomoci aj na iné osoby, pokiaľ to pripúšťa zákon

a tento Organizačný poriadok Obecného úradu .

**§ 7**

**Postavenie zástupcu starostu k obecnému úradu**

**(1)** Starostu zastupuje zástupca starostu.

**(2)** Zástupca starostu môže byť len poslanec.

**(3)** Zástupcu starostu poveruje starosta obce spravidla na celé funkčné obdobie do 60 dní od zloženia

sľubu starostu , ak tak neurobí, zástupcu starostu zvolí obecné zastupiteľstvo.

**(4)** Starosta môže zástupcu starostu kedykoľvek odvolať. Ak starosta odvolá zástupcu starostu, poverí

zastupovaním ďalšieho poslanca do 60 dní od odvolania zástupcu starostu.

**(5)** Rozsah v akom zástupca starostu zastupuje starostu určuje starosta v písomnom poverení.

**(6)** Výkon funkcie zástupcu starostu nezakladá jeho pracovný pomer k obci.

**(7)** Obec Šúrovce poskytuje zástupcovi starostu za výkon činnosti primeranú odmenu. Výšku odmeny stanoví obecné zastupiteľstvo v zásadách odmeňovania poslancov.

**§ 8**

**Postavenie hlavného kontrolóra**

**(1)** Hlavný kontrolór je zamestnancom obce. Hlavného kontrolóra volí do funkcie obecné zastupiteľstvo na obdobie 6 rokov na úväzok 0,25. Hlavný kontrolór zodpovedá za výkon svojej funkcie obecnému zastupiteľstvu. Postavenie hlavného kontrolóra, predpoklady na výkon funkcie hlavného kontrolóra, jeho voľbu, skončenie výkonu funkcie hlavného kontrolóra , jeho plat, rozsah a pravidlá kontrolnej činnosti a úlohy hlavného kontrolóra určuje zákon o obecnom zriadení.

**(2)** Hlavný kontrolór kontroluje zákonnosť, účinnosť, hospodárnosť a efektívnosť pri hospodárení a nakladaní s majetkom a majetkovými právami obce, ako aj s majetkom, ktorý obec užíva podľa osobitných predpisov. Kontroluje príjmy, výdavky a finančné operácie obce. Hlavný kontrolór vykonáva kontrolu vybavovania petícií, dodržiavania všeobecne záväzných právnych predpisov vrátane nariadení obce, plnenia uznesení obecného zastupiteľstva a interných predpisov obce a tiež plnenie ďalších úloh ustanovených osobitnými predpismi.

**(3)** Kontrolnej činnosti hlavného kontrolóra podlieha:

a) obecný úrad,

b) rozpočtové a príspevkové organizácie zriadené obcou,

c) právnické osoby, v ktorých má obec majetkovú účasť, a iné osoby, ktoré nakladajú s majetkom obce alebo ktorým bol majetok obce prenechaný na užívanie, a to v rozsahu dotýkajúcom sa tohto majetku,

d) osoby, ktorým boli poskytnuté z rozpočtu obce účelové dotácie alebo návratné finančné výpomoci,

či nenávratné finančné výpomoci podľa osobitného predpisu v rozsahu nakladania s týmito prostriedkami.

**(4)** Kontrolná činnosť hlavného kontrolóra sa nevzťahuje na konanie, v ktorom o právach, právom chránených záujmoch alebo o povinnostiach právnických osôb alebo fyzických osôb rozhoduje v správnom konaní v zmysle ust. § 27 zákona obec.

**(5)** Hlavný kontrolór

a) vykonáva kontrolu v rozsahu ustanovení ods.2 a 3 tohto článku organizačného poriadku

b) predkladá obecnému zastupiteľstvu raz za šesť mesiacov návrh plánu kontrolnej činnosti, ktorý musí byť najneskôr 15 dní pred prerokovaním v zastupiteľstve zverejnený spôsobom v obci obvyklým,

c) vypracúva odborné stanoviská k návrhu rozpočtu obce a k návrhu záverečného účtu obce pred jeho schválením v obecnom zastupiteľstve,

d) predkladá správu o výsledkoch kontroly priamo obecnému zastupiteľstvu na jeho najbližšom zasadnutí,

e) predkladá obecnému zastupiteľstvu najmenej raz ročne správu o kontrolnej činnosti, a to do 60 dní po uplynutí kalendárneho roka,

f) spolupracuje so štátnymi orgánmi vo veciach kontroly hospodárenia s prostriedkami pridelenými obci zo štátneho rozpočtu alebo zo štrukturálnych fondov Európskej únie,

g) vybavuje sťažnosti, ak tak ustanovuje osobitný zákon,

h) je povinný vykonať kontrolu, ak ho o to požiada obecné zastupiteľstvo,

i) plní ďalšie úlohy ustanovené osobitným zákonom.

**(6)** Hlavný kontrolór sa zúčastňuje na zasadnutiach obecného zastupiteľstva s hlasom poradným; môže sa zúčastňovať aj na zasadnutiach komisií zriadených obecným zastupiteľstvom.

**(7)** Hlavný kontrolór je povinný na požiadanie bezodkladne sprístupniť výsledky kontrol poslancom obecného zastupiteľstva ako i starostovi.

**(8)** Hlavný kontrolór vo vzťahu k obecnému úradu plní najmä nasledujúce úlohy vykonáva kontrolu:

- plnenia úloh obce, v rámci rozsahu svojej právomoci,

- plnenia úloh vyplývajúcich z platnej právnej úpravy a tohto organizačného poriadku jednotlivými zamestnancami úradu

- zabezpečovania písomnej agendy jednotlivých orgánov obce úradom,

- zabezpečovania výkonu všeobecne záväzných nariadení, uznesení obecného zastupiteľstva a rozhodnutí obce úradom,

- vnútorných záležitostí obce v súlade s § 4 ods. 3 zákona,

- pokladničných operácií a účtovníctva obce,

- nakladania s majetkom obce, taktiež upozorňuje na nedostatky a porušenia platných právnych predpisov v činnosti úradu,

- na požiadanie obecného zastupiteľstva a starostu, zaujíma stanoviská k zákonnosti postupu orgánov obce,

**(9)** Pri výkone svojich úloh je hlavný kontrolór oprávnený nahliadať do účtovných a pokladničných dokladov, ako aj iných dokumentov obce v rozsahu svojej kontrolnej právomoci.

**Štvrtá hlava**

**ORGANIZÁCIA OBECNÉHO ÚRADU**

**§ 9**

**Úvodné ustanovenie**

**(1)** Obecný úrad je tvorený zamestnancami obce. Obec zamestnáva zamestnancov na hlavný pracovný pomer a zamestnancov na Dohodu o vykonaní práce. Pod Obecný úrad v Šúrovciach spadá aj zriadenie obecnej knižnice.

**(2)** Obecný úrad sa člení na nasledovné úseky

- administratívno-účtovný úsek, v ktorého kompetencii je účtovníctvo a matrika

- správno-registratúrny úsek, v ktorého kompetencii sú miestne dane, zmluvné vzťahy, registratúra, úlohy štátnej správy prenesené na samosprávu a tvorba interných predpisov obce

- technicko-hospodársky úsek, v ktorého kompetencii je správa majetku obce, technické služby a energeticko-technické zabezpečenie obce

**(3)** Pracovné činnosti kvalifikované ako prenesený výkon štátnej správy sa realizujú na Administratívno-účtovnom úseku a na Správno-registratúrnom úseku.

**(4)** Ak tento organizačný poriadok nevymedzuje príslušnosť pre vybavenie konkrétnej veci, vec vybaví pracovník toho úseku, ktorý zabezpečuje obsahovo príbuzné záležitosti. V sporných prípadoch rozhoduje starosta obce.

**(5)** Výkon konkrétnych činností a úloh môže obec zabezpečovať aj prostredníctvom spoločnej úradovne v rozsahu určenou zmluvou.

**§10**

**Zamestnanci obecného úradu**

**(1)** Zamestnanec obecného úradu je základným organizačným útvarom úradu.

**(2)** Zamestnanci obecného úradu navzájom úzko spolupracujú pri plnení úloh, ktoré pre nich vyplývajú z platnej právnej úpravy a obsahovej náplne ich pracovnej činnosti.

**(3)** Zamestnanci obecného úradu plnia na svojom úseku úlohy, ktoré vyplývajú z náplne práce, najmä:

- zabezpečujú písomnú agendu všetkých orgánov samosprávy obce,

- pripravujú a zabezpečujú odborné podklady a iné písomnosti na rokovania obecného zastupiteľstva,

- pripravujú a vypracovávajú písomné vyhotovenia všetkých rozhodnutí obce vydávaných v správnom konaní a v ostatných konaniach,

- pripravujú návrhy všeobecne záväzných nariadení obce,

- koordinujú činnosť podnikateľských a ostatných subjektov obce, rozpočtových a príspevkových organizácií obce, pokiaľ sú v obci zriadené

- organizačno-technicky zabezpečujú plnenie úloh štátnej správy prenesených na obec.

**(4)** Zamestnanci obecného úradu plnia aj ďalšie úlohy, ktoré im uloží starosta a zástupca starostu, pokiaľ to má úzku spätosť s obsahovou náplňou ich práce.

**(5)** Zamestnanci obecného úradu na svojom úseku realizujú výkon rozhodnutí obce, v súčinnosti so štátnymi orgánmi.

**§ 11**

**Základné princípy v riadení a v organizácii práce zamestnancov obecného úradu**

V organizácii a riadení práce zamestnancov obecného úradu sa uplatňujú tieto základné princípy:

a) spolupráca zamestnancov pri plnení úloh najmä v otázkach, ktoré patria do právomoci obecného úradu, koordinácia stanovísk,

b) riešenie sporov pri zabezpečovaní pracovných úloh.

c) spory sa riešia dohodou, ak nedôjde k dohode, rozhodne starosta obce.

**Piata hlava**

**PRÁVA A POVINNOSTI ZAMESTNANCOV OBECNÉHO ÚRADU**

**§ 12**

**(1)** Práva a povinnosti zamestnancov obecného úradu vyplývajú zo zákona č. 552/2003 Z. z. o výkone práce vo verejnom záujme v znení neskorších predpisov, Zákonníka práce a z všeobecne záväzných právnych predpisov vydaných na jeho vykonanie, ako aj z ostatných všeobecne záväzných právnych predpisov vzťahujúcich sa k činnosti samosprávy a z Pracovného poriadku obce .

**(2)** Práva a povinnosti zamestnancov sú zakotvené tiež v pracovných zmluvách, vo vnútro- organizačných normatívnych právnych aktoch obce a v pokynoch a príkazoch starostu.

**Šiesta hlava**

**SPISOVÁ SLUŽBA A OBEH PÍSOMNOSTÍ**

**§ 13**

**Spisová služba**

**(1)** Za organizáciu a riadny chod spisovej služby na obecnom úradu zodpovedá starosta obce. Každý zamestnanec je povinný zaobchádzať s pridelenými písomnosťami s náležitou starostlivosťou, vybavovať ich včas a chrániť ich pred znehodnotením alebo stratou.

**(2)** Postup pri vyhotovovaní, odosielaní, označovaní, archivácii spisov a príjme, triedení archivovaní

a skartácii zásielok upravuje „Registratúrny poriadok obce“.

**§ 14**

**Obeh písomností**

**(1)** Na obehu písomností sa zúčastňujú zamestnanci obecného úradu a starosta obce, ktorí jednotlivé písomnosti vyhotovujú, hodnotia, kontrolujú, a schvaľujú. Podrobná úprava obehu písomností je obsiahnutá v „Registratúrnom poriadku obce“ a v „Registratúrnom pláne obce“

**(2)** Obeh účtovných dokladov je podrobne upravený v „Zásadách pre obeh účtovných dokladov v podmienkach samosprávy obce “.

**Siedma hlava**

**ZÁVEREČNÉ USTANOVENIA**

**§ 15**

**(1)** Starostka obce Šúrovce je povinná zabezpečiť oboznámenie sa jej podriadených zamestnancov s týmto organizačným poriadkom najneskôr do 30 dní odo dňa nadobudnutia jeho účinnosti a u nových

zamestnancov najneskôr v deň ich nástupu do zamestnania. Starostka obce zabezpečuje priebežne oboznamovanie sa jej podriadených zamestnancov so zmenami organizačného poriadku a vedie o tom písomnú evidenciu. Zároveň vykonáva kontrolu dodržiavania ustanovení tohto Organizačného poriadku. Zamestnanci obce písomne potvrdia, že sa oboznámili s týmto organizačným poriadkom, potvrdenie sa založí do osobného spisu zamestnanca.

**(2)** Súčasťou tohto Organizačného poriadku je Organizačná štruktúra obecného úradu a obce ako i náplne práce jednotlivých zamestnancov.

**(3)** Organizačný poriadok a štruktúra Obecného úradu je zamestnancom obecného úradu k dispozícii

u starostky obecného úradu, ktorá je povinná umožniť im do neho nahliadnuť..

**(4)** Tento Organizačný poriadok Obecného úradu vydáva, mení a dopĺňa starostka obce.

**(5)** Tento Organizačný poriadok Obecného úradu Šúrovce nadobúda účinnosť dňa 1.5.2015 a týmto dňom stráca účinnosť Organizačný poriadok Obecného úradu v Šúrovciach zo dňa 20.09.2010.

V Šúrovciach dňa 30.4.2015 Ing. Žaneta Gogolová

 starostka obce

**Organizačná schéma obce Šúrovce**

**OBEC ŠÚROVCE**

Hlavný kontrolór

Zástupca starostky

Komisie

STAROSTKA OBCE

OBECNÉ ZASTUPITEĽSTVO

Komisia na ochranu verejného záujmu

OBECNÝ ÚRAD

Základná škola s materskou školou s právnou subjektivitou

Komisia finančná a správy majetku

Komisia športu, školstva a kultúry

Školský klub

Knižnica

Komisia ochrany verejného poriadku a riešenia sťažností

Administratívno-účtovný úsek

ÚSEKY

Komisia výstavby, územného plánovania a ŽP

Správno-registratúrny úsek

Komisia sociálna, bytová a zdravotná

Technicko-hospodársky úsek

Komisia inventarizačná, vyraďovacia a likvidačná

Návrhová komisia

Mandátová komisia

Volebná komisia